[{"text_idx": "#000004", "text": "Crefftwaith a Chynllunio\u2019r Hen Dy\u0302"}, {"text_idx": "#000006", "text": "Enghraifft dda o\u2019r bwthyn-ffermdy pwrpasol yw Pantyrhwch, Llanwnnen, Ceredigion. Er bod iddo gynllun anarferol, mae\u2019n nodweddiadol o\u2019r math hy\u0302n o fwthyn. Yn y talcen y mae drws y ty\u0302, tebyg i batrwm ty\u0302 hir, ond cegin a ychwanegwyd at yr adeilad, yn hytrach na beudy, yw\u2019r \u2018ystafell allanol\u2019. Elfen fwya\u2019r brif ystafell (y gegin) yw mantell enfawr y simnai \u2013 mantell a godwyd o blastr, coed a phlethwaith. Mae\u2019n fwy na thebyg mai cyfuniad o ystafell wely a pharlwr oedd yr ystafell fewnol. Er bod dau lawr i\u2019r ty\u0302, cyfyng iawn yw\u2019r grisiau, ac mae dau hanner-gris i bob prif ris. Tipyn o gamp yw dringo i siambrau\u2019r llawr cyntaf heb orfod meddwl am y grisiau."}, {"text_idx": "#000007", "text": "Wedi\u2019i adfer, yn hytrach na\u2019i foderneiddio, y mae Pantyrhwch, ac fe ddiogelwyd yr hen nodweddion ynddo oherwydd ansawdd y defnyddiau a\u2019r grefftwriaeth. Gan fod y perchnogion yn parchu crefftwaith a chynllun yr hen dy\u0302, mae\u2019r rheiny\u2019n cyd-fynd yn hapus a\u0302 ffordd gyfoes o fyw."}]